55. schôdza NR SR - 10.deň - B. popoludní
Dátum: 2022-02-17
Poslanec: Suja, Miroslav (-)
Druh vystúpenia: Vystúpenie v rozprave

61. (Rečník rozprával cestou k rečníckemu pultu: "... alebo ideš vykrikovať ako degeš?" ) Ospravedlňujem sa za to vystúpenie, ale viete, žiakovci sa nepoučili a správajú sa, ako sa správajú. Ďakujem za slovo, pán predsedajúci. Vážená pani ministerka, vážené kolegyne, kolegovia, nechcel som vystúpiť, ale keďže ministerka otvorila rozpravu alebo vystúpila v plé... za pultom a otvorilo, tým pádom sa otvorila rozprava, tak vystúpim k niektorým bodom, ktoré som si tu poznačil. Bojujeme to, robíme to pre sudcov, pre zamestnancov a oni sami to vraj chcú. Takto ste nám to alebo niekde v podobnom duchu to počúvame či zo strany pani ministerky, alebo koaličných poslancov. Tak ja sa pýtam, vážení kolegovia, kolegyne, to tie dva dni, čo vonku protestujú tí sudcovia a zamestnanci, to je zato, že tak strašne podporujú túto reformu? Zvláštny spôsob, ako prejaviť, keď niečo chcete. Viete, počúvame tu z úst žiakovcov, pročkovcov: Zbavme sa tých skorumpovaných sudcov! Ako sa ich zbavíme? Tak, že ich dáte do jednej budovy? Nielenže ste urazili tých sudcov, ale z piatich budov ich dáte do jednej. No to je hodné len žiakovcov, takáto myšlienka. Lebo neviem si predstaviť, tým, že ich dáte do jednej budovy a že zarobíte na výstavbe novej budovy – alebo pani ministerka zarobí podľa toho, čo som tu počul v sále –, že takto sa zbavíte skorumpovaných sudcov. Tak ak by ste sa chceli niekoho zbaviť, vážení kolegovia, tak počúvajte bývalého premiéra a súčasného ministra financií, ktorý povedal ministerke spravodlivosti: "Mária, ty si ten podvod spravila." Ale zrazu ste hluchí. Zrazu ste hluchí. Keď sa pýtam ministerky spravodlivosti, či sa jej za tento výrok bývalý premiér a minister financií ospravedlnil alebo či ho žiadala o ospravedlnenie, tak som sa odpoveď nedozvedel. Tak som odpoveď nedostal. To potom vyplýva z toho to, že áno, ministerka spravodlivosti ten podvod spravila, Matovič má zjavné informácie, a radšej je potichu. Pani ministerka, ja sa pýtam, ak vám táto súdna mapa alebo táto paródia na reformu súdnictva neprejde, či vyvodíte osobnú zodpovednosť a podáte demisiu a so cťou, aj keď s tou cťou by som opatrne narábal, tak s úctou potichu odídete, alebo sa budete držať toho kresla silou-mocou, však ešte možno niečo na nejakých budovách zarobím, ak mi prejde aspoň dačo. Možnože pre nás všetkých by bolo ľahšie, ušetrili by sme si čas aj financie, keby sme možno tú nejakú vatu tu schválili a dajme hu pani ministerke, nech si to zobere a nech odíde. A máme pokoj. Ušetríme si tu dni takýchto rokovaní, ušetríme rodiny tých súdnych zamestnancov, priamo tých súdnych zamestnancov a sudcov takéhoto šikovania, šikanovania zo stránky alebo zo strany ministerky spravodlivosti. Počul som tu dneska, vraj pani ministerka rokuje mesiace s týmito zamestnancami a sudcami. Ale včera priamo v prenosoch tí istí sudcovia a zamestnanci hovorili, že sa s nimi stretla len raz. Aj to na chvíľu a vôbec nepočúvala ich argumenty. Tak ja neviem, buď klamú oni, alebo tu klame niekto. To som počul včera, keď sa robili rozhovory pred Národnou radou. Takže, vážení kolegovia, kolegyne, ja si myslím, že je najvyšší čas, to, čo povedal môj predrečník podpredseda Národnej rady Blanár, že, pani ministerka, je čas odísť. So cťou, potichu, v kľude. Ďakujem, vážení kolegovia, kolegyne.